[pic] | KUMMISSJONI TAL-KOMUNITAJIET EWROPEJ | Brussel 27.6.2007 KUMM(2007) 377 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar il-progress tal-Bulgarija fir-rigward tal-miżuri supplimentari wara l-Adeżjoni RAPPORT MILL-KUMMISSJONILILL-PARLAMENT EWROPEW U LILL-KUNSILL dwar il-progress tal-Bulgarija fir-rigward tal-miżuri supplimentari wara l-Adeżjoni 1. Introduzzjoni 1.1. Il-kuntest Meta l-Bulgarija ssieħbet ma' l-Unjoni Ewropea fl-1 ta' Jannar 2007, saru dispożizzjonijiet speċjali li jiffaċilitaw u jappoġġjaw l-adeżjoni mingħajr tfixkil, u fl-istess ħin, jissalvagwardjaw il-funzjonament xieraq tal-politika u l-istituzzjonijiet ta' l-UE. Kif inhu mistenni mill-Istati Membri mas-sħubija tagħhom ma' l-UE, il-Bulgarija saret responsabbli mid-drittijiet u l-obbligi tas-sħubija. Kif inhi l-prassi normali, il-Kummissjoni ssegwi l-applikazzjoni tal-liġi (l-acquis communautaire) biex tiżgura li dawn l-obbligi qed jiġu rrispettati. Barra minn hekk, b'konformità ma' l-arranġamenti li saru fil-konfront ta' dawk il-pajjiżi li ssieħbu ma' l-UE fl-2004, fit-Trattat ta' l-Adeżjoni ġew inklużi dispożizzjonijiet għal salvagwardji u arranġamenti tranżitorji (per eżempju, restrizzjonijiet fir-rigward tal-moviment liberu tal-ħaddiema, dwar l-aċċess għal netwerks ta' trasport bit-toroq; dispożizzjonijiet dwar regoli veterinarji, fitosanitarji u ta' sikurezza ta' l-ikel). It-Trattat ta' l-Adeżjoni jagħmilha ċara li jekk ikun hemm nuqqasijiet serji fit-traspożizzjoni u l-implimentazzjoni ta' l-acquis fl-oqsma ekonomiċi, tas-suq intern u tal-ġustizzja u l-affarijiet interni, jistgħu jittieħdu miżuri ta' salvagwardja[1] sa tliet snin wara l-adeżjoni. L-adeżjoni tal-Bulgarija kienet ukoll akkumpanjata minn miżuri supplimentari, li ddaħħlu fis-seħħ biex jimpedixxu jew jirrimedjaw in-nuqqasijiet fl-oqsma tas-sikurezza fl-avjazzjoni, tas-sikurezza ta' l-ikel, tal-fondi agrikoli u r-riforma ġudizzjarja, fil-ġlieda kontra l-korruzzjoni u l-kriminalità organizzata. Fir-rigward ta' l-aħħar qasam, ġie stabbilit Mekkaniżmu ta' Kooperazzjoni u Verifika, li jistabbilixxi kriterji li jipprovdu l-qafas għall-progress tal-monitoraġġ f'dan il-qasam[2] Dan il-mekkaniżmu ġie stabbilit minħabba l-importanza fundamentali li jkun hemm sistema amministrattiva u ġudizzjarja li tiffunzjona tajjeb sabiex jiġi żgurat li l-Bulgarija tkun tista' twettaq l-obbligi kollha kif ukoll tgawdi mid-drittijiet ta' l-adeżjoni. Huwa jirrefletti wkoll il-ħtieġa, inter alia għall-ġlieda kontra l-korruzzjoni u l-kriminalità organizzata. L-għan tal-Mekkaniżmu ta' Kooperazzjoni u Verifika huwa li jiżgura li jittieħdu miżuri li jassiguraw kemm lill-Bulgari kif ukoll lill-Istati Membri l-oħra li d-deċiżjonijiet u l-prattiċi amministrattivi u ġudizzjarji f'dawn l-oqsma fil-Bulgarija jkunu konformi mal-bqija ta' l-UE. Il-progress fir-riforma ġudizzjarja, fil-ġlieda kontra l-korruzzjoni u l-kriminalità organizzata ser jippermettu li ċ-ċittadini u n-negozji Bulgari jgawdu d-drittijiet li jistħoqqilhom bħala ċittadini ta' l-UE. Mingħajr progress irreversibbli fir-rigward tar-riforma ġudizzjarja, il-ġlieda kontra l-korruzzjoni u l-kriminalità organizzata l-Bulgarija tirriskja li ma tkunx tista' tapplika b'mod korrett il-liġi ta' l-UE. Il-Kummissjoni ntalbet tirrapporta dwar dawn il-miżuri supplimentari fuq bażi regolari. Fil-każ tal-Mekkaniżmu ta' Kooperazzjoni u Verifika, intalbu rapporti kull sitt xhur, minn Ġunju 2007. Dan ir-rapport jippreżenta deskrizzjoni komprensiva tal-qagħda attwali fir-rigward tal-miżuri supplimentari u huwa l-ewwel rapport dwar il-Mekkaniżmu ta' Kooperazzjoni u Verifika. Huwa jagħti ħarsa lejn l-oqsma kollha fejn iddaħħlu miżuri supplimentari b'enfasi fuq ir-riforma ġudizzjarja u l-ġlieda kontra l-korruzzjoni u l-kriminalità organizzata. 1.2. Metodoloġija Ir-rapport tfassal min għadd ta' sorsi ta' informazzjoni. Il-Gvern Bulgaru kien sors primarju ta' informazzjoni. Barra minn hekk ġiet miksuba informazzjoni u analiżi kemm mill-Uffiċċju tar-Rappreżentanza tal-KE u mill-missjonijiet diplomatiċi ta' l-Istati Membri fil-Bulgarija, kif ukoll minn organizzazzjonijiet tas-soċjetà ċivili, assoċjazzjonijiet u rapporti ta' esperti. Matul April 2007 l-Kummissjoni organizzat missjonijiet fil-Bulgarija, taħt il-Mekkaniżmu ta' Kooperazzjoni u Verifika. Dawn ġew appoġġati minn esperti individwali mill-Istati Membri u mis-servizzi tal-Kummissjoni. L-għan kien li tinkiseb valutazzjoni indipendenti tal-progress. L-esperti fasslu rapporti li sussegwentement intbagħtu lill-Bulgarija sabiex tiġi korretta kwalunkwe ineżattezza fattwali. Fil-31 ta' Marzu 2007 l-Bulgarija bagħtet l-ewwel rapport dwar ir-riżultati li nkisbu taħt il-Mekkaniżmu ta' Kooperazzjoni u Verifika u minn dak iż-żmien baqgħet taġġorna 'l-Kummissjoni dwar l-iżviluppi rilevanti. 2. Miżuri supplimentari: Il-Qagħda Attwali Il-miżuri supplimentari fir-rigward tal-Bulgarija jkopru l-fondi agrikoli, is-sikurezza ta' l-ikel, is-sikurezza ta' l-avjazzjoni, ir-riforma ġudizzjarja u l-ġlieda kontra l-korruzzjoni u l-kriminalità organizzata. Dan il-kapitolu jeżamina fil-qosor l-iżviluppi fl-ewwel tliet oqsma, li elementi minnhom huma soġġetti għal rekwiżiti separati ta' rappurtaġġ. Fil-Kapitolu 3 ssir valutazzjoni tal-progress li sar fl-oqsma tar-riforma ġudizzjarja u l-ġlieda kontra l-korruzzjoni u l-kriminalità organizzata. Informazzjoni ulterjuri tingħata fl-anness dwar il-qagħda attwali fir-rigward tal-klawżoli ta' salvagwardja u dispożizzjonijiet oħra f'dawn l-oqsma. Minħabba l-istrutturi ta' implimentazzjoni u l-mekkaniżmi ta' rappurtaġġ stabbiliti fl-oqsma ta' l-agrikoltura, is-saħħa ta' l-annimali u s-sikurezza ta' l-ikel u l-avjazzjoni, fil-ġejjieni dawn is-suġġetti mhux ser ikunu koperti minn dan ir-rapport orizzontali. Jekk ikunu meħtieġa deċiżjonijiet ulterjuri f'dawn l-oqsma, ser jittieħdu fuq bażi individwali b'konformità mar-regoli li jikkontrollaw dawn is-setturi. 2.1. Il-Fondi Agrikoli Fir-rigward tal-fondi agrikoli, l-Istati Membri huma obbligati li jkollhom aġenziji tal-ħlas akkreditati u effiċjenti li jiżguraw il-ġestjoni tajba u l-kontroll tan-nefqa agrikola. L-Istati Membri huma wkoll obbligati li joperaw sistema integrata ta' amministrazzjoni u kontroll (IACS) għal ħlasijiet diretti lill-bdiewa u għal partijiet minn nefqiet fuq l-iżvilupp rurali (sabiex, inter alia, jiġu evitati prattiċi qarrieqa u ħlasijiet irregolari). Jekk l-Istati Membri jonqsu milli joperaw dawn is-sistemi ta' kontroll b'mod xieraq, il-Kummissjoni tiddeċiedi ex post dwar korrezzjonijiet finanzjarji fuq bażi annwali. Billi r-riskju li l-IACS ma taħdmix b'mod xieraq wara l-adeżjoni tal-Bulgarija kien għoli wisq, il-Kummissjoni stabbiliet mekkaniżmu ta' salvagwardja li seta' jiġi applikat għall-Bulgarija jekk ċerti elementi ta' l-IACS (sistema integrata ta' amministrazzjoni u kontroll) jew l-elementi l-oħra meħtieġa għall-iżgurar ta' ħlas korrett ma jiġux stabbiliti jew ikollhom nuqqasijiet serji. Il-mekkaniżmu ta' salvagwardja jipprevedi li n-nefqa relatata ma' l-IACS tista' titnaqqas provviżorjament b'25%. It-tħassib ewlieni fir-rigward ta' l-IACS kienu ir-rabta bejn ir-reġistru ta' l-irziezet u l-LPIS (sistema ta' identifikazzjoni tal-pakketti ta' l-art), il-kapaċità amministrattiva u loġistika u l-kwalità tad-data li tiġi reġistrata. Missjoni ta' verifika li twettqet f' Ġunju kkonfermat li l-Bulgarija għamlet progress ulterjuri fl-implimentazzjoni ta' elementi differenti ta' l-IACS. Madanakollu, huma meħtieġa sforzi ulterjuri u azzjoni rapida, partikolarment sabiex jiġi żgurat li l-verifiki fuq il-post li jsiru fix-xhur li ġejjin jitwettqu b'mod effettiv. Missjoni ta' verifika oħra fil-Bulgarija hija skedata għall-aħħar ġimgħa ta' Ġunju. Din il-verifika ser tiċċekkja jekk l-aġenzija tal-ħlas hix tiffunzjona b'mod xieraq u ser issegwi ċerti kwistjonijiet relatati ma' l-IACS. Fuq il-bazi ta' dawn il-verifiki u fuq id-Dikjarazzjoni Ministerjali mressqa mill-awtoritajiet Bulgari fi tmiem Marzu, il-Kummissjoni ser tivvaluta jekk l-elementi ta' l-IACS ġewx stabbiliti u jekk humiex operattivi. Deċiżjonijiet dwar jekk hux neċessarju li jiġu applikati miżuri ta' salvagwardja (li potenzjalment jistgħu jwasslu għal tnaqqis fin-nefqa relatata ma' l-IACS) ser jittieħdu fuq il-bażi tar-riżultati tal-verifika u fuq id-dikjarazzjoni Ministerjali mressqa mill-awtoritajiet Bulgari. 2.2. Is-Sikurezza fl-Avjazzjoni Fir-rigward tas-sikurezza fl-avjazzjoni, il-Bulgarija wriet nuqqasijiet b'rabta mal-kapaċità amministrattiva batuta fir-regolamentazzjoni, is-superviżjoni u l-kontroll ta' trasportaturi u organizzazzjonijiet involuti fin-navigabbiltà bl-ajru u l-manutenzjoni kontinwata tal-prodotti ajronawtiċi. Diversi żjajjar ta' verifika sa mill-2005 ħarġu fid-deher li l-Bulgarija la kienet kapaċi tapplika regoli Komunitarji u lanqas dawk ta' l-Awtorità ta' Avjazzjoni Konġunta (JAA) dwar is-sikurezza tal-prodotti ajronawtiċi u ta' l-organizzazzjonijiet ta' manutenzjoni. Il-Bulgarija lanqas ma kienet kapaċi teżerċita l-obbligi tagħha ta' superviżjoni b'konformità ma' l-istandards internazzjonali (ICAO) tal-JAA jew tal-KE. Konsegwentement is-salvagwardji ġew applikati f'Diċembru 2006. Dan ifisser li mill-1 ta' Jannar 2007 a) it-trasportaturi Bulgari ma jibbenefikawx mill-istatus ta' trasportaturi komunitarji u għadhom joperaw bi status ta' pajjiż terz u b) iċ-ċertifikati ta' sikurezza maħruġa mill-awtoritajiet Bulgari ma jgawdux il-benefiċċji ta' rikonoxximent reċiproku fi ħdan il-KE. Madanakollu, il-Bulgarija għadha marbuta bis-sħiħ bl-obbligi kollha li joriġinaw mir-regoli Komunitarji rilevanti. Il-Bulgarija bdiet ittejjeb il-kapaċità tagħha b'rabta mal-kontroll fir-rigward tas-sikurezza u ħadet miżuri ta' salvagwarja bi prekawzjoni fi Frar 2007, meta rtirat iċ-ċertifikat ta' erba' trasportaturi tal-merkanzija, filwaqt li ssospendiet iċ-ċertifikat ta' ieħor u applikat restrizzjonijiet fil-konfront ta' ieħor minħabba n-nuqqasijiet tagħhom fil-qasam tas-sikurezza ta' l-operazzjonijiet u qatgħet 160 ajruplan li ma kienux konformi mar-regoli tal-KE mir-reġistru. 2.3. Is-Saħħa ta’ l-Annimali u s-Sikurezza ta’ l-Ikel Fil-qasam veterinarju u tas-saħħa ta’ l-annimali, ittieħdu miżuri tranżitorji marbuta mad-deni tal-ħnieżer filwaqt li l-pjanijiet ta' eradikazzjoni ġew approvati. Huwa ppjanat li jsir stħarriġ ta’ dawn l-isforzi f’Settembru 2007. Il-Kummissjoni adottat ukoll miżuri tranżitorji fl-oqsma tal-laħam u l-ħalib. Għadd limitat biss ta' stabbilimenti huma awtorizzati li jibagħtu l-prodotti tagħhom lil Stati Membri oħra. Ġew adottati miżuri speċifiċ għall-ħalib mhux proċessat. 3. Ir-Riforma Ġudizzjarja u l-Ġlieda kontra Korruzzjoni u l-Kriminalità Organizzata 3.1. Deskrizzjoni fil-qosor Ir-riforma ġudizzjarja u l-ġlieda kontra l-korruzzjoni u l-kriminalità organizzata ġiet issorveljata mill-qrib mill-Mekkaniżmu ta’ Kooperazzjoni u Verifika. Dan li ġej jipprovdi analiżi fil-qosor u spjegazzjoni dettaljata tal-progress li sar fir-rigward tal-kriterji taħt il-Mekkaniżmu ta’ Kooperazzjoni u Verifika. L-ispjegazzjoni dettaljata hija strutturata fuq azzjonijiet li ntużaw bħala indikaturi tal-progress fir-rispett tal-kriterji. Il-Bulgarija għamlet gradi diversi ta' progress fir-rispett tal-kriterji stipulati fil-Mekkaniżmu ta’ Kooperazzjoni u Verifika. Huwa importanti li dawn il-kriterji jiġu kkunsidrati bħala xi ħaġa aktar minn lista ta’ azzjonijiet li għandhom isiru waħda waħda. Hemm konnessjonijiet bejniethom kollha. Il-progress f’wieħed minnhom iħalli impatt fuq oħrajn. Kull kriterju huwa element essenzjali fil-bini ta’ sistema ġudizzjarja u amministrattiva indipendenti u imparzjali. Il-ħolqien u l-manteniment ta’ sistema bħal din jieħdu ż-żmien. Tinvolvi bidliet fundamentali ta' dimensjoni sistematika. Għaldaqstant, il-kriterji ma jistgħux jitqiesu indipendentement minn oħrajn. Jeħtieġ li jitqiesu flimkien bħala parti minn riforma wiesgħa ta' l-oqsma fil-kwistjoni – li teħtieġ impenn politiku fit-tul. Tinħtieġ iktar evidenza ta’ l-implimentazzjoni fil-prattika sabiex turi li l-bidla hija irriversibbli. Il-Gvern tal-Bulgarija ħa l-impenn li jirriforma s-sistema ġudizzjarja u jnaddaf is-sistema mill-korruzzjoni u l-kriminalità organizzata. L-awtoritajiet Bulgari qegħdin juru rieda tajba u determinazzjoni fl-oqsma kollha. Huma ħejjew l-abbozzi tal-liġijiet, il-pjanijiet u l-programmi ta' azzjoni meħtieġa. Madanakollu, il-valutazzjoni reali tista' ssir biss permezz ta' l-implimentazzjoni b'determinazzjoni ta' dawn l-azzjonijiet fil-prattika u b'mod kontinwu. Għad hemm dgħufija ċara fit-traduzzjoni ta’ dawn l-intenzjonijiet f’riżultati. Il-Bulgarija żiedet l-isforzi fl-ogħla livelli fil-ġlieda kontra l-korruzzjoni u l-kriminalità organizzata. Filwaqt li tirrikonoxxi dawn l-isforzi, għad hemm ħafna xi jsir. Il-progress li sar fil-perjodu qasir ta’ żmien minn mindu ġie stabbilit il-Mekkaniżmu ta’ Kooperazzjoni u Verifika għadu mhux biżżejjed. Il-problemi li għandhom l-għeruq tagħhom fil-fond, primarjament il-kriminalità organizzata u l-korruzzjoni, jeħtieġu l-ħolqien irriversibbli u t-tħaddim effettiv ta' strutturi sostenibbli fil-livell ta' investigazzjoni u infurzar li jkollhom il-ħila jibagħtu sinjali qawwija u dissważivi. Barra minn hekk, il-bidliet strutturali li jinħtieġu għandhom impatt fuq is-soċjetà in ġenerali u jeħtieġu bidla fil-pass li tmur lil hinn sewwa milli sempliċement jintlaħqu l-kriterji. Dan jitlob impenn b’saħħtu u fit-tul mill-Bulgarija u jista' jirnexxi biss jekk is-separazzjoni stretta tas-setgħat eżekuttivi, leġiżlattivi u ġudizzjarji tiġi rrispettata. 3.2. Valutazzjoni 3.2.1. Kriterju 1: L-adozzjoni ta' emendi Kostituzzjonali li jneħħu kwalunkwe ambigwità fir-rigward ta' l-indipenedenza u r-responsabbiltà tas-sistema ġudizzjarja Il-Bulgarija adottat amendi kostituzzjonali li jiżguraw l-indipendenza tal-ġudikatura u jipprovdu għall-ħolqien ta' spettorat ġudizzjarju indipendenti li jissorvelja l-integrità tal-ġudikatura u jinvestiga l-ilmenti. Għadu kmieni wisq biex tiġi vvalutata l-effettività ta' dawn l-emendi minħabba li l-ispettorat għadu ma ġiex stabbilit. Il-Bulgarija għoddha laħqet dan il-kriterju permezz ta' l-adozzjoni ta' l-emenda Kostituzzjonali. M'hux ser ikun possibbli li ssir valutazzjoni ta' l-effettività ta' l-emenda fir-rigward tat-tneħħija ta' l-ambigwità dwar l-indipenedenza u r-responsabbiltà tas-sistema ġudizzjarja sa ma tiġi adottata u implimentata bis-sħiħ il-leġiżlazzjoni implimentattiva meħtieġa li tipprovdi sabiex jiġi stabbilit spettorat ġudizzjarju indipendenti (ara wkoll il-kriterji 2 u 3). Valutazzjoni fid-Dettall - L-Assemblea Nazzjonali ser tadotta l-emendi għall-Kostituzzjoni Bulgara L-emendi Kostituzzjonali, li għandhom l-għan li jiċċaraw kull ambigwità fir-rigward ta' l-interferenza possibbli tal-Ministru tal-Ġustizzja fl-indipendenza tal-ġudikatura, ġew adottati meta l-maġġoranza ta' tliet kwarti meħtieġa fl-Assemblea Nazzjonali għaddiet ir-raba' emenda għall-Kostituzzjoni fit-2 ta' Frar 2007[3]. L-emendi Kostituzzjonali jistgħu, bħal fil-każ ta' kull emenda oħra, jiġu mistħarrġa mill-Qorti Kostituzzjonali u, skond dawn l-emendi Kostituzzjonali, l-atti leġiżlattivi u amministrattivi jistgħu jiġu kkontestati li jmorru kontra l-kostituzzjoni bil-mod ordinarju. - L-Assemblea Nazzjonali ser tagħmel l-emendi meħtieġa lill-Att dwar is-Sistema Ġudizzjarja L-Att dwar is-Sistema Ġudizzjarja (ASĠ) għadu ma ġiex adottat (ara l-valutazzjoni taħt it-tieni punt tal-kriterju 2). - L-Ispettorat għandu jiġi stabbilit u jkun jiffunzjona u l-ewwel riżultati ser jiġu ppubblikati u evalwati L-Ispettorat ser jiġi stabbilit wara li tiġi adottata l-ASĠ (ara l-valutazzjoni taħt il-kriterju 3). 3.2.2. 3.2.2. Kriterju 2: L-iżgurar ta' proċess ġudizzjarju aktar trasparenti u effiċjenti permezz ta' l-adozzjoni u l-implimentazzjoni ta' att dwar is-sistema ġudizzjarja ġdid u l-kodiċi ta' proċedura ċivili ġdid. Rapport dwar l-impatt ta' dawn il-liġijiet ġodda u tal-kodiċi proċedurali penali u amministrattiv, prinċipalment fil-fażi ta' qabel il-proċess L-ewwel kapitoli ta' l-att dwar is-sistema ġudizzjarja ġdid ġew adottati f'nofs Ġunju u għalhekk għadu kmieni wisq sabiex wieħed ikun jista' jirrapporta dwar l-implimentazzjoni tagħhom. L-att jidher li jindirizza t-tħassib fir-rigward ta' l-indipendenza u l-ingaġġ tal-persunal tal-Kunsill Ġudizzjarji Suprem u l-ispettorat tiegħu. L-adozzjoni tal-kodiċi tal-proċedura ċivili għadha pendenti. Ġiet stabbilita sistema ta' monitoraġġ għall-kodiċi tal-proċedura penali ġdid u għall-kodiċi tal-proċedura amministrattiva ġdid sabiex tiġi ffaċilitata l-applikazzjoni uniformi tal-liġi. Madanakollu, ma sar l-ebda rapurtaġġ sistematiku dwar is-sejbiet ta' dan il-mekkaniżmu ta' monitoraġġ. Globalment il-Bulgarija kisbet xi riżultati b'rabta mat-titjib tat-trasparenza tal-proċess ġudizzjarju iżda huwa meħtieġ aktar żmien sabiex tkun tista' ssir valutazzjoni dwar jekk il-liġijiet il-ġodda hux ser ikollhom l-impatt mistenni. Valutazzjoni fid-Dettall - L-adozzjoni tal-Kodiċi tal-Proċedura Ċivili l-ġdid Il-Kodiċi tal-Proċedura Ċivili għadu ma ġiex adottat. F'Mejju 2006 il-Kunsill tal-Ministri approva abbozz li tressaq quddiem l-Assemblea Nazzjonali. Ċerti artikoli għadhom għaddejjin mill-proċess tat-tieni qari. L-awtoritajiet Bulgari jistennew li l-Kodiċi jiġi adottat mill-Parlament sa tmiem Lulju 2007. - L-adozzjoni ta' l-Att dwar is-Sistema Ġudizzjarja ġdid li jirrefletti l-emendi lill-Kostituzzjoni u r-rakkomandazzjonijiet ta' l-esperti ta' reviżjoni ugwali fil-qasam L-ASĠ għadu ma daħalx fis-seħħ. Il-Parlament għadu kemm approva, fit-tieni qari, l-ewwel kapitoli ta' l-ASĠ il-ġdid fl-14 ta' Ġunju 2007. Il-test għadu mhux disponibbli. Wara l-adozzjoni tar-raba' emenda lill-Kostituzzjoni, ġie stabbilit grupp ta' ħidma magħmul minn rappreżentanti tal-KĠS. L-abbozz ta' l-ASĠ li ħejja ġie approvat mill-Kunsill tal-Ministri f'Marzu 2007 u f'April għadda l-ewwel qari fl-Assemblea Nazzjonali[4]. Għadhom għaddejjin diskussjonijiet fi ħdan l-Assemblea Nazzjonali iżda diversi maġistrati prominenti Bulgari, kif ukoll il-konsulenti ta' proġetti ta' Ġemellaġġ u esperti oħra diġà wrew it-tħassib tagħhom fir-rigward ta' diversi aspetti ta' l-abbozz kurrenti: - l-istatus tal-KĠS: l-artikoli adottati riċentement ta' l-ASĠ jistabbilixxu lill-KĠS bħala entità permanenti; - L-ispettorat tal-KĠS: jeżistu funzjonijiet komuni ma' dawk ta' l-Ispettorat tal-Ministeru tal-Ġustizzja[5] li għandhom jiġu evitati - il-kriterji biex wieħed isir imħallef, prosekutur jew investigatur ma jitolbux li l-kandidati jkunu mħarrġa għal diversi xhur fl-Istitut Nazzjonali tal-Ġustizzja u lanqas li jqattgħu perjodu ma' mħallef, prosekutur jew investigatur, li jiggwidawhom; - f'każi ta' promozzjoni, l-imħallfin, il-prosekuturi jew l-investigaturi m'għandhom bżonn ta' l-ebda eżami kompetittiv. Il-proċess ta' valutazzjoni/evalwazzjoni jitwettaq minn maġistranti prattikanti – membri tal-Kumitat tal-KĠS dwar il-Proposti u l-Valutazzjoni tal-Kwalità tal-Ħidma ta' l-Imħallfin, il-Prosekuturi u l-Investigaturi. hemm ukoll tħassib dwar ir-riskju li d-drittijiet u l-obbligi tat-trasparenza li huma attwalment previsti kemm fir-rigward tal-pubbliku li jkun informat bil-ħidma tal-ġudikatura u l-obbligu sabiex il-ġudikatura tkun miftuħa, aċċessibbli u trasparenti fil-ħidma tagħhom, jiġu mwarrba mir-restrizzjonijiet fuq l-aċċess għal informazzjoni dwar deċiżjonijiet ġudizzjarji li attwalment huma awtorizzati mir-regolamenti tal-Ministeru tal-Ġustizzja. Din il-kritika u t-tħassib iqajmu kwistjonijiet dwar jekk l-ASĠ li ġie parzjalment adottat iwassalx għar-riforma meħtieġa tas-sistema ġudizzjarja u jekk ikunx jeħtieġ kunsiderazzjoni ulterjuri sabiex jilħaq l-għan li jsaħħaħ l-istat tad-dritt u l-effiċjenza u r-responsabbiltà tas-sistema ġudizzjarja u ta' l-entitajiet ta' l-infurzar tal-liġi. - Il-ħolqien ta' sistema ta' monitoraġġ għall-kodiċijiet ġodda kollha Il-Kodiċi tal-Proċedura Penali (KPP): Il-monitoraġġ ta' l-impatt tal-KPP, li daħal fis-seħħ f'April 2006, huwa stabbilit sew. Il-Membri tal-grupp ta' monitoraġġ huma rappreżentanti għoljin mill-KĠS, il-Qorti Suprema ta' Kassazzjoni (QSK), il-Qorti Amministrattiva Suprema (QAS), Qrati oħra, l-Uffiċċju tal-Prosekuzzjoni Pubblika (UPP), is-Servizz Nazzjonali ta' l-Investigazzjoni (SNI), il-Ministeru tal-Ġustizzja u l-Ministeru ta' l-Intern. Il-grupp huwa mmexxi mill-viċi Ministru tal-Ġustizzja filwaqt li l-viċi chairman huwa l-viċi Ministru ta' l-Intern. Il-grupp ta' monitoraġġ jirċievi informazzjoni minn diversi sorsi – kapijiet ta' qrati reġjonali, distrettwali u ta' l-appell u mill-uffiċċji tal-prosekuturi, mill-ispettorat ġudizzjarju u mis-Servizz Nazzjonali tal-Pulizija eċċ – u minn tmiem l-2006 ħareġ seba' opinjonijiet dwar id-dispożizzjonijiet tal-KPP. L-għan ta' dawn l-opinjonijiet huwa li jingħata kontribut għal prattika ġudizzjarja aktar uniformi fir-rigward tal-kawżi penali. Dawn l-opinjonijiet huma ppubblikati fuq il-websajt tal-Ministeru tal-Ġustizzja u tal-KĠS u huma wkoll ikkomunikati lill-maġistrati prattikanti permezz ta' laqgħat, konferenzi, eċċ. Il-valutazzjoni tal-grupp ta' monitoraġġ u l-barristers tal-KPP hija waħda pożittiva. Il-Kodiċi tal-Proċedura Amministrattiva (KPA): Il-monitoraġġ għadu kif beda, hekk kif dispożizzjonijiet importanti tal-KPA ġdid daħlu fis-seħħ fl-1 ta' Marzu 2007. Il-kriterji tal-monitoraġġ tal-KPA ġew adottati. Dawn il-kriterji jenfasizzaw il-ħarsien tad-drittijiet, it-titjib tat-tmexxija tajba kif ukoll titjib fid-dewmien u l-effettività tat-teħid ta' deċiżjonijiet. Għad m'hemm l-ebda rapport dwar ir-riżultati tal-monitoraġġ. Il-Kodiċi tal-Proċedura Ċivili (KPĊ): Il-monitoraġġ tas-KPĊ jibda meta tiġi adottata l-leġiżlazzjoni. - Rapport f'intervalli regolari ta' żmien dwar is-sejbiet tal-proċess ta' monitoraġġ, prinċipalment fir-rigward tal-fażi ta' qabel il-proċess u s-smigħ u l-eżekuzzjoni ta' deċiżjonijiet u sentenzi S'issa l-uniku materjal disponibbli huwa relatat mal-monitoraġġ tal-KPP. Il-grupp ta' monitoraġġ tal-KPP parzjalment jirrispetta l-obbligu tar-rappurtaġġ. Rapport ta' Marzu 2007 intitolat "Analiżi ta' l-Implimentazzjoni tal-Kodiċi tal-Proċedura Penali fir-Rigward ta' l-Effiċjenza tal-Proċedimenti ta' Qabel il-Proċess" juri li l-implimentazzjoni tal-KPP ġdid twassal għal titjib, partikolarment b'rabta ma' l-aċċelerazzjoni tal-fażi ta' qabel il-proċess. Tfassal rapport ta' l-istatistika li jkopri l-kważi kriminali fl-2006. Madanakollu, s'issa għadu ma ġie stabbilit l-ebda mekkaniżmu ta' rappurtaġġ regolari u sistematiku dwar is-sejbiet tal-proċess ta' monitoraġġ. Il-monitoraġġ tal-KPĊ jiddependi fuq l-adozzjoni tal-leġiżlazzjoni filwaqt li dak tal-KPA għadu kif beda. Għalhekk, ma jista' jiġi rrapurtat l-ebda rappurtaġġ regolari dwar is-sejbiet ta' dawn il-proċessi ta' monitoraġġ u l-progress sal-lum għadu wieħed limitat. - L-emenda tal-kodiċijiet u l-leġiżlazzjoni rilevanti jekk dan ikun meħtieġ L-opinjonijiet tal-grupp ta' monitoraġġ tal-KPP għenu sabiex jissolvew id-diffikultajiet u sabiex jiżguraw strateġija uniformi fil-pajjiż kollu. Bħala segwitu ta' dan, l-awtoritajiet Bulgari identifikaw il-ħtieġa ta' emendi tal-KPP fir-rigward ta' ħames aspetti: (1) it-tisħiħ tal-kapaċità tal-pulizija biex tiġi żgurata l-effiċjenza u l-ħeffa tal-proċedimenti ta' qabel il-proċess (2) l-estensjoni tal-perjodu ta' investigazzjoni minn xahrejn għal sitt xhur, bil-possibbiltà ta' estensjoni ulterjuri ta' sitt xhur; (3) il-possibbiltà li uffiċjal tal-pulizija li jkun investiga każ ikun jista' jixhed fil-qorti; (4) il-possibbiltà li uffiċjali infiltrati (undercover) ikunu jistgħu jixhdu fil-qorti permezz ta' vidjokonferenza; (5) titneħħa l-ħtieġa li xhieda ċertifikati jipparteċipaw fit-twettiq ta' azzjonijiet proċedurali fi proċedimenti ta' qabel il-proċess. Barra minn dawn il-ħames kwistjonijiet, emenda oħra suġġerita fil-proċedura kriminali mill-awtoritajiet Bulgari tikkonċerna l-għoti ta' setgħat addizzjonali lill- investigating magistrates (sledovateli) , ladarba r-responsabbiltà ta' l-investigazzjoni tal-maġġoranza tal-kriminalità ġiet trasferita lill-investigaturi tal-pulizija. L-argument huwa li dawn il-maġistrati huma riżorsa nazzjonali moħlija li tista' tkun użata b'mod utli fl-investigazzjoni tal-kriminalità kummerċjali, il-kriminalità fost il-minorenni u oqsma speċifiċi oħra. Il-Bulgarija tenfasizza li dan ma jwassalx għar-revoka ta' miżuri preċedenti billi dawn l-investigaturi ġudizzjarji jiġu inkarigati biss minn ħidma konkreta u speċifika li tkun deċiża b'mod ċar u limitata fiż-żmien. L-użu ta' ex-investigaturi ġudizzjarji sabiex jgħinu lill-investigaturi tal-pulizija attwali jista' jkollu effett pożittiv, partikolarment għat-tnaqqis ta' l-ammont attwali tax-xogħol u l-iżgurar li l-kawżi jiġu ttrattati fi żmien raġonevoli, sakemm dan isir bħala miżura temporanja u f'kawżi speċifiċi u definiti b'mod ċar biss biex tiġi evitata l-possibbiltà li dan iwassal għal revoka parzjali tar-riformi introdotti. Il-Bulgarija tistenna li l-emendi għall-KPP ikunu parti mill-programm leġiżlattiv tal-ħarifa tal-Parlament. F'April, il-Parlament kien diġà adotta b'mod konklussiv l-emendi għall-Kodiċi Penali, inklużi pieni akbar għal ċerti tipi ta' kriminalità serja, li għandhom l-għan li jsaħħu l-funzjoni ta' deterrent tal-leġiżlazzjoni penali.[6] 3.2.3. Kriterju 3: Tkompli r-riforma tal-ġudikatura sabiex ittejjeb il-professjonaliżmu, ir-responsabbiltà u l-effiċjenza. L-evalwazzjoni ta' l-impatt ta' din ir-riforma u l-pubblikazzjoni annwali tar-riżultati L-ispettorat ġudizzjarju għadu jrid jiġi stabbilit bħala istituzzjoni ewlenija ta' sorveljanza ta' l-integrità tal-ġudikatura taħt l-Att dwar is-Sistema Ġudizzjarja (ASĠ) li huwa imminenti. Għalhekk, sar biss progress limitat fir-rigward tal-kisba tat-titjib tar-responsabbiltà tal-ġudikatura. Saru l-ewwel passi billi ġie applikat il-kodiċi dwar l-imġiba etika u ġew infurzati sanzjonijiet dixxiplinari fil-konfront ta' prosekuturi akkużati. Il-Bulgarija għamlet progress f'termini tal-proċedura ta' reklutaġġ u l-valutazzjoni tal-prestazzjoni tal-maġistrati. Jeħtieġ li dawn l-isforzi jinżammu u jitkattru. L-Istitut Nazzjonali tal-Ġustizzja nieda għadd ta' sessjonijiet ta' taħriġ dwar il-kodiċijiet proċedurali l-ġodda li jinvolvu għadd kbir ta' mħallfin, skrivani tal-qorti u prosekuturi. L-allokazzjoni każwali, permezz tal-kompjuter, tal-kawżi għandha ssir prattika komuni. Globalment, sar xi progress fir-rigward tat-titjib tar-responsabbiltà, il-professjonaliżmu u l-effiċjenza tal-ġudikatura fil-Bulgarija. Valutazzjoni fid-Dettall - Il-ħolqien ta' proċess trasparenti u li jiffunzjona bis-sħiħ tat-teħid tad-deċiżjonijiet fir-rigward ta' l-investigazzjonijiet dixxiplinari mill-Ispettorat ġejjieni mal-Kunsill Suprem tal-Ġudikatura Fin-nuqqas ta' l-Ispettorat taħt il-ASĠ, ma jista' jiġi rrappurtat l-ebda progress. Madanakollu, it-tneħħija ta' l-immunità kostituzzjonali tal-ġudikatura wara l-adozzjoni tar-raba' emenda tal-Kostituzzjoni ffaċiltat l-azzjoni dixxiplinari fi tliet każi riċenti fejn il-Prosekutur Ġenerali ppropona miżuri dixxiplinari kontra prosekuturi ewlenin. Id-deċiżjonijiet tal-KĠS li jissosspendi ż-żewġ prosekuturi arrestati, li fil-konfront tagħhom kienu nbdew proċedimenti penali fuq akkużi ta' korruzzjoni, jikkonfermaw il-proposti tal-Prosekutur Ġenerali. Wara li saru xi appelli, każ minnhom ġie kkunsidrat mill-QAS, li kkonfermat id-deċiżjoni tal-KĠS f'Marzu 2007. - L-iżgurar ta' applikazzjoni sħiħa u estiża tal-Kodiċi ta' l-Etika fir-rigward tal-maġistrati, speċjalment proċeduri għall-istħarriġ, l-investigazzjoni u t-tkeċċija/prosekuzzjoni fil-każ ta' ksur Il-Kodiċi ta' l-Etika għall-Imħallfin Bulgari, tat-13 ta' Diċembru 2003, huwa dokument qasir ta' erba' paġni, b'seba' artikoli, imfassal mill-Assoċjazzjoni ta' l-Imħallfin Bulgara u approvat mill-KĠS. Ksur mill-imħallfin u l-prosekuturi li jwasslu għal responsabbiltà kriminali jiġu riferiti lill-Prosekutur Ġenerali, filwaqt li s-sanzjonijiet għal ksur ieħor huma imposti mill-Kunsill Ġudizzjarju Suprem. Il-makkinarju ta' l-infurzar għadu jiddependi ħafna fuq l-ilmenti li jitressqu għalkemm ladarba jiġi stabbilit l-Ispettorat għandu jkun disponibbli l-lat essenzjali proattiv. Il-Kodiċi ma ġiex rivedut minn dak iż-żmien sabiex jiġi aċċertat li jindirizza l-problemi etiċi li jinħolqu fil-prattika mill-applikazzjoni tiegħu. - Il-monitoraġġ ta' l-applikazzjoni tas-sistema ta' eżamijiet kompetittivi għar-reklutaġġ u l-evalwazzjoni tal-prestazzjoni tal-maġistrati Ir-rapport Bulgaru jipprovdi d-dettalji ta' tmien kompetizzjonijiet u ħamsa oħra li dalwaqt joħorġu – li minnhom hemm uħud fuq skala nazzjonali, inkluża l-kompetizzjoni nazzjonali għall-ħatra tal-Qorti Amministrattiva l-ġdida. Din tidher li qed tirnexxi. Għadd konsiderevoli mill-imħallfin il-ġodda ġew irreklutati minn fost l-avukati prattikanti, li jindika t-trasparenza tal-proċedura kif ukoll l-importanza ta' dan il-metodu ta' reklutaġġ tal-ġudikatura. L-awtoritajiet Bulgari jindikaw li rċevew biss tliet ilmenti minn dawk li ma ġewx maħtura. - Il-pubblikazzjoni annwali tas-sejbiet ta' l-evalwazzjoni tar-riforma tas-sistema ġudizzjarja, partikolarment dwar kif problemi speċifiċi kienu marbuta mal-professjonaliżmu; ir-responsabbiltà u l-effiċjenza ġew indirizzati Il-Ministeru tal-Ġustizzja ħejja dokument "Rapport dwar l-Eżekuzzjoni tal-Programm għall-Implimentazzjoni ta' l-Istrateġija għar-Riforma tas-Sistema Ġudizzjarja Bulgara fil-Perjodu bejn Jannar 2006 u Marzu 2007" li tenna l-impenn tiegħu li jtejjeb is-sistema ġudizzjarja biex jagħmilha aktar aċċessibbli, trasparenti u kapaċi li tħares id-drittijiet[7]. Il-valutazzjoni ta' din il-parti tal-Kriterju mhixjiex konklużiva biss fuq il-bażi ta' dan id-dokument. Notevolment, mhux possibbli li tingħata konferma dwar jekk l-għanijiet u l-prijoritajiet intlaħqux u jekk il-prinċipji (trasparenza, aċċessibbiltà eċċ) li ssemmew fil-bidu humiex ser jinkisbu. - L-introduzzjoni ta' software għall-allokazzjoni każwali tal-kawżi lis-servizzi tal-Prosekuzzjoni Il-Bulgarija suppost qed topera l-allokazzjoni każwali tal-kawżi, permezz tal-kompjuter, lill-imħallfin. Attwalment l-allokazzjoni tal-kawżi permezz tal-kompjuter fis-servizz tal-prosekuzzjoni qed tintuża fi tliet uffiċċji, inkluż l-uffiċċju ewlieni f'Sofija. Fi bnadi oħra l-allokazzjoni tal-kawżi lill-prosekuturi ssir b'mod manwali. Il-Bulgarija qed tippjana li jkollha s-software tal-kompjuter installat sa tmiem l-2007 sabiex l-allokazzjoni każwali fl-uffiċċji tal-prosekuzzjoni tkun bħal dik fil-qrati. - Titjib fit-taħriġ dwar l-implikazzjnoi ta' dawn il-liġijiet ġodda L-Istitut Nazzjonali tal-Ġustizzja wettaq programm attiv ta' taħriġ dwar il-liġijiet ġodda minn Diċembru tas-sena li għaddiet. Fir-rigward tal-Kodiċi tal-Proċedura Ċivili l-ġdid saru 19-il sessjoni ta' taħriġ lil total ta' 530 imħallef, skrivan tal-qorti u parteċipant ieħor minn madwar il-pajjiż kollu. Fir-rigward tal-Kodiċi tal-Proċedura Amministrattiva l-Istitut offra seba' sessjonijiet ta' taħriġ kemm lil maġistrati li kienu għadhom kemm jinħatru kif ukoll lil dawk bl-esperjenza li jaħdmu fil-qrati amministrattivi. L-Istitut Nazzjonali tal-Ġustizzja organizza wkoll għaxar seminars ta' taħriġ dwar il-Kodiċi tal-Proċedura Penali l-ġdid għal 327 imħallef, prosekutur, investigatur u "doznateli". Organizza wkoll 4 seminars għal total ta' 67 parteċipant biex iħarreġ lill-persuni responsabbli mit-taħriġ dwar il-Kodiċi tal-Proċedura Penali. 3.2.4. Kriterju 4: It-twettiq u r-rappurtaġġ dwar investigazzjonijiet professjonali u mhux partiġjani ta' allegazzjonijiet ta' korruzzjoni f'livell għoli. Rapport dwar spezzjonijiet interni ta' istituzzjonijiet pubbliċi u dwar il-pubblikazzjoni ta' assi ta' uffiċjali f' livell għoli Diversi kumitati marbuta ma' l-Assemblea Nazzjonali, il-Kunsill tal-Ministri u l-Kunsill Ġudizzjarju Suprem huma responsabbli mill-ġlieda kontra l-korruzzjoni f'livell għoli fl-istituzzjonijiet pubbliċi Bulgari. Ġie adottat programm ta' implimentazzjoni għall-ġlieda kontra l-korruzzjoni. Madanakollu, l-implimentazzjoni tal-programm jonqosha linji ċari tar-responsabbiltajiet u mekkaniżmu effiċjenti ta' koordinazzjoni. Dan jagħmilha diffiċli biex tiġi sostnuta azzjoni fuq il-livelli kollha ta' l-amministrazzjoni u ta' l-eżekuttiv. Għadu mhux ċar jekk miżuri li jħarsu lil informaturi potenzjali dwar prattiċi ħżiena (whistleblowers) ġewx implimentati effettivament u għalhekk hija meħtieġa aktar leġiżlazzjoni. Sar xi progress fl-investigazzjoni fil-livell ta' qabel il-proċess – anke bl-għajnuna ta' l-ispettorati indipendenti li ġew stabbiliti dan l-aħħar. F'Jannar 2007 ġiet stabbilita sistema għall-verifika tad-dikjarazzjonijiet ta' l-assi ta' uffiċjali pubbliċi għolja. Minkejja dan, ma tantx teżisti evidenza ta' segwitu ġudizzjarju serju u sistematiku fir-rigward ta' allegazzjonijiet ta' korruzzjoni f'livell għoli. Globalment, il-progress fit-trattament ġudizzjarju ta' każi ta' korruzzjoni f'livell għoli għadu mhux biżżejjed. Valutazzjoni fid-Dettall - Esperti minn Stati Membri Assoċjati għandhom jagħtu għajnuna u gwida fir-rigward tat-titjib tal-kwalità ta' l-investigazzjonijiet u r-rappurtaġġ dwarha Għadd kbir ta' programmi u kuntatti li jinvolvu Stati Membri oħra jseħħu fuq bażi kontinwa, inkluż ma' konsulenti tal-proġett ta' Ġemellaġġ u ma' uffiċjali ta' kuntatt tal-pulizija, li jirrapportaw dwar li sar titjib. Wieħed għadu jrid jara jekk dawn wasslux għal titjib fil-kwalità ta' l-investigazzjonijiet. - Is-simplifikazzjoni u l-koordinazzjoni ta' l-organizzazzjoni istituzzjonali ta' entitajiet bis-setgħa li jiġġieldu l-korruzzjoni L-isforzi kontra l-korruzzjoni huma koordinati mill-"Kunsill ta' Koordinazzjoni tal-Ġlieda kontra l-Korruzzjoni", li ġie stabbilit f'April 2006. Il-Kunsill ilaqqa' rappreżentanti mit-tliet entitajiet ewlenin fil-ġlieda kontra l-korruzzjoni: i) il-Kummissjoni għall-Ġlieda kontra l-Korruzzjoni fl-Assemblea Nazzjonali; ii) il-Kumitat kontra l-Korruzzjoni fil-Kunsill tal-Ministri; u iii) il-Kumitat kontra l-Korruzzjoni tal-Kunsill Ġudizzjarju Suprem. L-amministrazzjoni tal-Parlament tappoġġja l-Kunsill ta' Koordinazzjoni kemm mil-lat organizzattiv kif ukoll minn dak tekniku.. Huwa jiltaqa' kull xahar biex jiddiskuti kemm kwistjonijiet strateġiċi kif ukoll dawk operattivi, inklużi każi speċifiċi. F'Marzu 2007 ġie adottat rapport dwar l-Implimentazzjoni tal-Programm fir-rigward ta' l-Istrateġija ta' Ġestjoni Trasparenti, il-Prevenzjoni u l-Ġlieda kontra l-Korruzzjoni għall-2006, flimkien ma' Pjan dwar l-Implimentazzjoni ta' l-Istrateġija għall-2007. Madankollu f'dan l-istadju bikri huwa diffiċli li wieħed jaċċerta safejn il-koordinazzjoni kienet ta' valur miżjud għall-investigazzjonijiet u eżattament liema riżultati nkisbu permezz ta' din il-koordinazzjoni msaħħa. Fid-dawl tat-tliet kummissjonijiet kontra l-korruzzjoni fil-fergħat differenti tal-gvern (eżekuttiva, leġiżlattiva u ġudizzjarja), Spettorat Ġenerali fil-Kunsill tal-Ministri, u spettorati f'ministeri differenti tal-gvern u fl-awtoritajiet ta' prosekuzzjoni, m'huwiex daqstant ċar ta' min hi r-responsabbiltà operattiva finali għar-riżultati tal-ġlieda kontra l-korruzzjoni. Ir-responsabbiltà ċara u l-koordinazzjoni bejn l-istituzzjonijiet fl-isforzi tagħhom fil-ġlieda kontra l-korruzzjoni hija importanti għall-implimentazzjoni effettiva tal-politika kontra l-korruzzjoni. Konsegwentement baqa' ħtieġa ċara li x-xogħol ta' l-unitajiet differenti tal-ġlieda kontra l-korruzzjoni, partikolarment f'termini ta' stil ta' ġestjoni u teħid ta' deċiżjonijiet, jiġi sfruttat aħjar. - L-istabbiliment ta' arranġamenti amministrattivi għas-salvagwardja ta' l-informaturi dwar prattiċi ħżiena (whistleblowers) Tħejja abbozz ta' Att dwar l-informaturi, il-"Liġi dwar il-Ħarsien tal-Ħaddiema u l-Impjegati li Jirrapportaw Każi ta' Abbuż tal-Poter u l-Korruzzjoni" taħt il-patroċinju tal-Ministeru ta' l-Amministrazzjoni ta' l-Istat u tar-Riforma Amministrattiva, bil-kontribut ta' esperti mir-Renju Unit. Il-liġi għadha ma tressqitx għall-approvazzjoni tal-Parlament, billi xi ftit mill-ogħla awtoritajiet Bulgari jiddubbitaw kemm il-liġi tista' tkun ta' valur miżjud, ladarba l-biċċa l-kbira tas-salvagwardji previsti fil-liġi huma diġà previsti f'partijiet oħrajn tal-leġiżlazzjoni Bulgara, bħall-Kodiċi tal-Proċedura Amministrattiva u l-Liġi dwar il-Ħaddiema taċ-Ċivil. Ma tista' tiġi kkonfermata l-ebda miżura effettiva u kontinwata għall-implimentazzjoni tal-qafas leġiżlattiv attwali fir-rigward tal-ħarsien ta' l-informaturi dwar prattiċi ħżiena (whistle-blowers). - L-implimentazzjoni sħiħa tal-leġiżlazzjoni dwar l-indipendenza ta' l-ispettorati fl-amministrazzjoni pubblika u li tiġi żgurata aktar proattività fir-rwol investigattiv tagħhom Il-"Liġi għall-Amministrazzjoni" tipprovdi l-qafas leġiżlattiv biex jiġu stabbiliti l-Ispettorati fi ħdan l-Amministrazzjoni ta' l-Istat. Kull Ministeru jeħtieġlu jistabbilixxi Spettorat, li għandu jkun taħt il-kontroll dirett tal-Ministru[8]. Ġie stabbilit Spettorat Ġenerali fi ħdan il-Kunsill tal-Ministri[9]. Barra mill-Ispettorati fi ħdan kull Ministeru u l-Ispettorat Ġenerali tal-Kunsill tal-Ministri, il-Ministeru ta' l-Amministrazzjoni Statali jinkludi wkoll id-Direttorat ta' l-Ispettorat ta' l-Amministrazzjoni Statali, li jispezzjona u jikkontrolla kwistjonijiet relatati ma' l-implimentazzjoni tal-leġiżlazzjoni tas-servizz ċivili (ir-reklutaġġ, il-promozzjoni, it-tkeċċija, il-ħlas, eċċ. ta' uffiċjali pubbliċi). L-Ispettorat Ġenerali ħareġ sett ta' struzzjonijiet metodoloġiċi għall-koordinazzjoni ta' l-Ispettorati stabbiliti fil-Ministeri. F'għadd żgħir ta' ċirkostanzi (3-4), l-Ispettorat Ġenerali ġie avviċinat mill-Ispettorati tal-Ministeru biex jagħmilha ta' medjatur f'kunflitti li jseħħu fi ħdan Ministeru. F'dawn il-każi, l-Ispettorat Ġenerali jressaq rakkomandazzjoni lill-Ministru in kwistjoni, u, skond l-Ispettorati Ġenerali, ir-rakkomandazzjonijiet tagħhom normalment jiġu segwiti. Fir-rapport tiegħu, il-Gvern Bulgaru ta informazzjoni dwar għadd ta' verifiki li saru minn diversi strutturi amministrattivi u l-għadd ta' proċedimenti dixxiplinari li nfetħu. Madanakollu, id-dettalji dwar il-livell u l-pożizzjonijiet ta' dawk l-uffiċjali li nfetħu proċedimenti dixxiplinari kontrihom għadhom mhux daqstant ċari. L-indipendenza ta' l-ispettorati hija stipulata fil-Liġi dwar l-amministrazzjoni. Il-funzjonijiet u s-setgħat tagħhom huma speċifikati fir-Regoli ta' Proċedura ta' l-amministrazzjonijiet rispettivi. L-ispettorati kollha tal-Ministeri jirrapportaw lill-Ministru u jiddependu fuq il-Ministeru fir-rigward tal-baġit tagħhom. Il-kontroll ta' l-entitajiet b'setgħat eżekuttivi (ministri, diretturi eżekuttivi ta' aġenziji eżekuttivi, chairpersons ta' aġenziji statali u kummissjonijiet, eċċ.) huwa eżerċitat mid-Direttorat ta' l-Ispettorat Ewlieni, li jaqa' taħt il-kontroll dirett tal-Prim Ministru tar-Repubblika tal-Bulgarija. - Isiru rapporti dwar l-implimentazzjoni tal-miżuri meħuda biex titwaqqaf u tiġi miġġielda l-influwenza fuq enititajiet ta' l-investigazzjoni u l-prosekuzzjoni, partikolarment biex jissostanzjaw każi ta' sospensjoni/tkeċċija/ftuħ ta' proċedimenti kriminali kontra entitajiet ta' l-infurzar tal-liġi allegatament korrotti L-awtoritajiet Bulgari jsostnu li għadd ta' miżuri kemm preventivi kif ukoll ta' kontroll qegħdin jitwettqu madwar il-Ministeri. Madanakollu, l-impatt reali tad-diversi miżuri għad irid jinħass billi filwaqt li ttieħdu għadd ta' miżuri amministrattivi, l-informazzjoni dwar il-proċedimenti kriminali li nfetħu u ngħalqu ma setgħatx tiġi verifikata. Mill-informazzjoni pprovduta ma ħarġitx stampa ċara dwar kemm minn dawn il-każi huma tentattivi biex jiġu influwenzati l-investigazzjonijiet dwar korruzzjoni u dwar it-trattament ta' dawn il-każi. - L-iżgurar tal-ħolqien ta' mekkaniżmu ta' verifika kredibbli fir-rigward tad-dikjarazzjonijiet ta' l-assi kif ukoll dwar sanzjonijiet effettivi fil-każ ta' dikjarazzjonijiet foloz jew mhux eżatti Minn Jannar 2007, bl-emendi li saru lill-Liġi dwar il-Pubbliċità tal-Propjetà ta' Persuni f'Karigi ta' Pożizzjonijiet Statali Għolja f'Settembru 2006, uffiċjali ta' livell għoli għandhom iressqu dikjarazzjoni ta' l-assi sat-30 ta' April ta' kull sena, b'perjodu addizzjonali ta' xahar għall-korrezzjoni ta' kwalunkwe żball li jkun sar. Imbagħad id-dikjarazzjonijiet jitqabblu ma' informazzjoni miżmuma f'reġistru għand awtoritajiet oħra bħall-Ministeri tal-Finanzi, tat-Trasport, ta' l-Agrikoltura u l-Forestrija, u ta' l-Iżvilupp Reġjonali. L-Uffiċċji Nazzjonali tal-Verifika huwa responsabbli mill-koordinazzjoni tad-dikjarazzjonijiet ta' l-assi, il-verifika mar-reġistri u l-impożizzjoni ta' multi għal nuqqas ta' konformità. Il-verifiki ta' tqabbil għandhom jitlestew sal-31 ta' Ottubru ta' kull sena. Kwalunkwe dikjarazzjoni irregolari għandha tiġi rrapurtata lill-Aġenzija Nazzjonali tad-Dħul biex tiġi spezzjonata. Jekk tiġi identifikata attività kriminali potenzjali ssir konsultazzjoni mal-Prosekutur Ġenerali. Id-dikjarazzjonijiet u kwalunkwe azzjoni sussegwenti jiġu ppubblikati fuq il-websajt ta' l-Uffiċċju Nazzjonali tal-Verifika. Dan il-mekkaniżmu jissupplimenta l-elementi preventivi u ta' deterrent ta' l-Istrateġija Nazzjonali Kontra l-Korruzzjoni u jippermetti lill-pubbliku jqabbel id-dikjarazzjonijiet ma' stil ta' ħajja. Madankollu, l-effett tal-mekkaniżmu ma jistax jitkejjel sakemm a) jitressqu d-dikjarazzjonijiet kollha u b) id-dikjarazzjonijiet kollha jiġu verifikati u jittieħdu l-miżuri kollha meħtieġa[10]. 3.2.5. Kriterju 5: Jittieħdu miżuri ulterjuri għall-prevenzjoni u l-ġlieda kontra l-korruzzjoni, partikolarment fil-fruntieri u fi ħdan il-gvern lokali Il-Bulgarija rnexxielha żżid l-isforzi sabiex tikkontrolla l-korruzzjoni f'xi stazzjonijiet fuq il-fruntiera permezz ta' għadd akbar ta' kontrolli u sanzjonijiet preventivi. Il-fatt li ġew stabbiliti sistemi ta' pagament elettroniku tal-ħlas u sistema ta' xiftijiet każwali f'xi stazzjonijiet fuq il-fruntiera wasslu għal tnaqqis fl-opportunitajiet ta' korruzzjoni u għal żieda fid-dħul. Din il-prattika tajba għandha tiġi estiża għall-istazzjonijiet kollha fuq il-fruntiera. Miżuri speċifiċi ta' taħriġ u ta' sensibilizzazzjoni dwar il-korruzzjoni intiżi għall-amministrazzjoni lokali flimkien ma' żieda fit-trasparenza u s-simplifikazzjoni amministrattivi bdew jagħtu r-riżultati. Madanakollu, ma ngħatat l-ebda data dwar il-prosekuzzjoni ta' kawżi ta' korruzzjoni fuq il-livell ta' gvern lokali. L-investigazzjonijiet finanzjarji ta' l-Uffiċċju Nazzjonali tal-Verifika bdew, iżda investigazzjonijiet proattivi fir-rigward ta' prosperità inspjegabbli għad m'humiex prattika komuni. Globalment, sar progress sostanzjali fir-rigward tal-prevenzjoni u l-ġlieda kontra l-korruzzjoni fil-fruntieri u fi ħdan il-gvern lokali. Valutazzjoni fid-Dettall - L-implimentazzjoni ta' sanzjonijiet dixxiplinari u politika li ma tittollerax, partikolarment fis-Servizz Veterinarju, id-dwana, l-Aġenzija Eżekuttiva dwar it-Toroq u servizzi relatati oħr L-awtoritajiet Bulgari żiedu l-isforzi biex jimponu kontroll u japplikaw sanzjonijiet fis-servizzi rilevanti u t-tnaqqis kostanti ta' azzjonijiet ta' korruzzjoni fost l-Uffiċjali tal-Pulizija fil-Fruntieri li ġie osservat fl-2006 nżamm. L-isforzi ambizzjużi tal-Ministeru ta' l-Amministrazzjoni Statali u r-Riforma Amministrattiva u ta' l-awtoritajiet reġjonali u lokali f'dan ir-rigward huma eċċezzjonali. Apparti l-ispezzjonijiet permezz ta' l-Ispettorat, id-Direttorat Ġenerali tal-Pulizija ta' fuq il-Fruntiera qed jimplimenta l-prinċipju ta' rotazzjoni. L-istess japplika fil-każ ta' l-ispetturi veterinarji fuq il-fruntiera, l-Aġenzija Doganali u l-Aġenzija Nazzjonali tad-Dħul. Qegħdin jitwettqu spezzjonijiet għall-għarrieda flimkien ma' spezzjonijiet sussegwentement għal indikazzjonijiet mill-punti ta' kontroll fuq il-fruntiera[11]; ġew installati vidjokameras fuq postijiet tax-xogħol, qegħdin jitqassmu fuljetti bl-Ingliż u bil-Bulgaru lill-persuni li jkunu deħlin fil-pajjiż; fejn meħtieġ, qed tingħata informazzjoni dwar it-tariffi għad-diżinfezzjoni preventiva ta' vetturi bil-mutur fil-Punti ta' Spezzjoni u Kontroll Veterinarju fuq il-fruntiera; qed jiġi organizzat taħriġ sistematiku għal impjegati ġodda u għal ħaddiema mlaħħqa taċ-ċivil, kif ukoll stħarriġ psikoloġiku għall-evalwazzjoni tar-riskju ta' korruzzjoni, u l-każi kollha li jinqabdu jiġu ppubblikati għall-prevenzjoni ġejjiena. Filwaqt li l-Bulgarija tirrapporta li qed jiġu applikati miżuri dixxiplinari[12], l-impatt tagħhom ma jistax jitkejjel, minħabba li l-awtoritajiet Bulgari ma tawx informazzjoni dwar il-karigi u l-anzjanità ta' l-uffiċjali involuti. Barra minn hekk, inbeda biss għadd żgħir ta' proċedimenti kriminali, u ma kien hemm l-ebda kundanni għal kriminalità relatata mal-korruzzjoni fis-servizzi relevanti. - L-istabbiliment ta' sistemi elettroniċi tal-ħlas u sistema ta' xiftijiet każwali għall-ħaddiema impjegati fil-fruntieri F'Lulju 2006 il-Bulgarija introduċiet sistema ta' pagament elettroniku fuq bażi pilota fil-punt ta' kontroll fuq il-fruntiera ta' Lesovo, bil-għan li jitnaqqsu l-pagamenti bi flus likwidi u r-riskji ta' korruzzjoni. Is-sistema ta' pagament elettroniku qed tiġi estiża għall-punti ta' kontroll fuq it-toroq kollha ta' fuq il-fruntieri esterni ta' l-UE. Għalhekk ir-riżultati pożittivi tas-sistema ta' pagament elettroniku fuq il-fruntiera ta' Lesovo għandhom jiġu ġeneralizzati fuq it-toroq kollha mal-fruntieri sabiex jiġu prodotti effetti dejjiema. Sistema ta' allokazzjoni każwali tax-xiftijiet hija operattiva għall-gwardjani tal-fruntiera. Is-software li permezz tiegħu jiġu deċiżi x-xiftijiet ta' l-uffiċjali tal-pulizija tal-fruntiera huwa wkoll disponibbli fuq xi punti ta' kontroll tal-qsim tal-fruntiera. Għadu jrid jiġi estiż fuq il-punti ta' kontroll kollha tal-qsim tal-fruntiera. - It-twettiq ta' verifiki u ċċekkjar f'intervalli regolari ta' żmien, il-pubblikazzjoni tas-sejbiet u l-iżgurar tas-segwitu taghom L-Uffiċċju Nazzjonali tal-Verifika (UNV), megħjun mill-uffiċċji tal-verifika reġjonali u lokali (6 fergħat territorjali u 28 uffiċċju madwar il-Bulgarija) jwettaq kontrolli finanzjarji fuq l-entitajiet pubbliċi kollha inklużi l-gvernijiet lokali u jiċċekkja kull sejħa għall-offerti, inkluż il-monitoraġġ sussegwenti. Ir-riżultati huma ppubblikati regolarment fuq l-internet. Il-Bulgarija tirrapporta li attwalment għaddejjin sitt verifiki minn Jannar 2007, u 8 verifiki ser jiġu konklużi sa Diċembru 2007. - Rapport dwar investigazzjonijiet ta' prosperità inspjegabbli Fil-preżent, ma jistgħux jinbdew investigazzjonijiet ta' prosperità inspjegabbli sakemm dawn ma jkunux konnessi ma' reat kriminali jew 'sinjal' sostanzjali. Ma tistax issir verifika ta' kontijiet tal-bank jew ta' dikjarazzjonijiet tat-taxxa għal dan il-għan mingħajr ma jkun hemm rabta ma' reat kriminali. Għaldaqstant ma jeżistux investigazzjonijiet dwar prosperità inspjegabbli fil-veru sens tal-kelma u la huma rreġistrati u lanqas irrapportati mill-awtoritajiet Bulgari. 3.2.6. Kriterju 6: L-implimentazzjoni ta' strateġija dwar il-ġlieda kontra l-kriminalità organizzata, li tiffoka fuq il-kriminalità serja, il-ħasil tal-flus kif ukoll fuq il-konfiska sistematika ta' l-assi tal-kriminali. Rapport dwar investigazzjonijiet, akkużi u kundanni ġodda u li għadhom għaddejjin f'dawn l-oqsma Il-Bulgarija qed timplimenta pjan ta' azzjoni aġġornat dwar il-kriminalità organizzata li jiffoka fuq l-infurzar ġudizzjarju kif ukoll fuq is-sanzjonijiet ta' qabel is-proċess u l-miżuri prevenetivi. Il-kooperazzjoni ġudizzjarja ma' Stati Membri oħra f'dan il-qasam hija estensiva. Il-Bulgarija hija wkoll involuta f'għadd konsiderevoli ta' proġetti ta' għajnuna li jkopru aspetti differenti tal-kriminalità organizzata u serja. Madanakollu, l-evalwazzjoni ta' l-impatt ta' l-istrateġija mhix konklużiva minħabba n-nuqqas ta' metodoloġija ta' kejl u statistika affidabbli. Id-data li tagħti lok għall-evalwazzjoni tat-trattament ġudizzjarju tal-kawżi hija inkonsistenti jew inadegwata. Barra minn hekk, il-prosekuzzjoni legali ta' qtil b'kuntratt allegat għadha insuffiċjenti. Għad fadal tħassib fir-rigward tal-kapaċità istituzzjonali rigward il-qbid u l-konfiska ta' assi kriminali. Globalment, il-progress fil-ġlieda kontra l-kriminalità serja u organizzata għadu insuffiċjenti. Valutazzjoni fid-Dettall L-informazzjoni mgħoddija mill-awtoritajiet Bulgari dwar il-ġlieda kontra l-kriminalità organizzata, għalkemm qed tiżdied, għadha mhijiex preċiża. Ġew adottati strumenti legali għall-implimentazzjoni ta' l-istrateġija dwar il-kriminalità organizzata: f'Jannar 2007, il-Kunsill tal-Ministri adotta Pjan ta' Azzjoni aġġornat dwar il-Ġlieda Kontra l-Kriminalità Organizzata, iżda għad jonqos informazzjoni sostanzjali dwar kif ser jiġi applikat. - Esperti ta' Stati Membri Assoċjati għandhom jagħtu gwida u għajnuna fir-rigward tat-titjib tal-kwalità ta' l-investigazzjonijiet u r-rappurtaġġ dwar dan Twettqu operazzjonijiet konġunti b'suċċess fil-qasam tal-kriminalità organizzata u partikolarment fil-ġlieda kontra l-kriminalità relatata mad-droga. Il-Bulgarija tirrapporta li minn Settembru 2006, twettqu 15-il operazzjoni konġunta mal-pulizija ta' Spanja, ta' l-Olanda, ta' Franza, tar-Rumanija, tal-Portugall u tat-Turkija. L-awtoritajiet Bulgari jirrapportaw li tliet gruppi kriminali organizzati responsabbli għat-traffikar ta' nisa għall-iskop ta' l-esplojtazzjoni sesswali ġew żarmati. Inżammu tliet persuni skond Mandat ta' Arrest Ewropew u nħareġ Mandat ta' Arrest Ewropew mill-awtoritajiet ġudizzjarji Bulgari. L-awtoritajiet Bulgari ta' l-infurzar tal-liġi jaħdmu flimkien ma' esperti mill-Istati Membri l-oħra ta' l-UE fil-ġlieda kontra suriet differenti ta' kriminalità serja u organizzata. Qegħdin jiġu implimentati proġetti konġunti ma' Stati Membri, kif ukoll 9 proġetti ta' ġemellaġġ taħt il-PHARE. Ex-Prosekutur Ġenerali Olandiż qed jaħdem bħala konsulent fl-uffiċċju tal-Prosekutur Ġenerali Bulgaru. F'April 2007, konsulent Franċiż beda jaħdem fil-Ministeru ta' l-Intern bil-għan li jsaħħaħ il-kapaċità tad-Direttorat Ġenerali tal-Pulizija u jtejjeb l-attivitajiet fil-qasam tal-ġlieda kontra l-kriminalità organizzata. Inkisbu wkoll riżultati fil-ġlieda kontra l-kriminalità relatata ma' l-abbuż tal-fondi ta' l-UE. L-investigazzjonijiet għadhom għaddejjin. - Jitressaq pjan ta' azzjoni dwar l-implimentazzjoni ta' l-istrateġija għall-ġlieda kontra l-kriminalità organizzata li jiġi implimentat flimkien ma' rapporti li jsiru regolarment Il-Pjan ta' Azzjoni dwar il-Ġlieda Kontra l-Kriminalità Organizzata aġġornat li jkopri l-perjodu sa tmiem l-2007 qed jiġi implimentat. L-għanijiet ewlenin tiegħu huma: a) li ssir enfasi fuq il-proċedimenti kriminali kontra l-mexxejja ta' gruppi kriminali organizzati; b) tiġi infurzata strateġija proattiva fil-ġlieda tal-kriminalità organizzata; c) jiġu limitati r-riżorsi ekonomiċi ta' gruppi kriminali organizzati; d) jiġu konfiskati l-assi kriminali. L-awtoritajiet Bulgari jirreferu għal kisbiet sinifikanti fl-implimentazzjoni tal-pjan ta' azzjoni. Madanakollu, il-valutazzjoni ta' dawn il-kisbiet għadha diffiċli billi ma jinħareġ l-ebda rapport regolari li jirrigwarda r-riżultati ta' l-implimentazzjoni speċifika tal-pjan ta' azzjoni. - L-implimentazzjoni sħiħa tal-leġiżlazzjoni rilevanti dwar il-konfiska ta' assi ta' kriminali Stabbilita bil-Liġi dwar il-Konfiska ta' Assi Kriminali sentejn ilu, il-Kummissjoni għall-Identifikazzjoni ta' Assi Kriminali, dan l-aħħar biss akkwistat il-kapaċità – li għadha ma ntużatx fil-prattika – biex timponi effettivament miżuri għaż-żamma u l-konfiska ta' assi kriminali wara referenza mill-investigaturi. Il-Kummissjoni tista' tidentifika assi kriminali, timponi miżuri għall-iffirżar ta' l-assi jew tiftaħ proċediment fil-qorti. Il-Kummissjoni għad m'għandhiex kwartieri permanenti u hemm 114 post vakanti minn persunal li għandu jkun magħmul minn 294 ruħ. Tressqu diversi każi sabiex jinfetħu proċedimenti fil-Qorti fil-konfront tagħhom. Matul l-investigazzjoni, il-proprjetà u l-flus investigati jiġu ffriżati, iżda sal-lum għadha ma seħħet l-ebda konfiska finali billi qabel isir dan għandhom jiġu ffinalizzati l-proċedimenti tal-qorti, li mhux mistenni jseħħ qabel sentejn jew tliet snin minn wara l-ftuħ tal-proċedimenti. - Ir-rappurtaġġ regolari u l-verifika interna ta' l-investigazzjonijiet ġodda u li għadhom għaddejjin, l-akkużi u l-kundanni Il-Bulgarija tirreġistra xejriet stabbli ta' tnaqqis fil-kriminalità kontra l-persuni. Madanakollu, l-informazzjoni ta' l-istatiska mogħtija mill-awtoritajiet Bulgari tonqos milli tfisser b'mod ċar ix-xorta tal-kriminalità li seħħet, per eżempju fir-rigward tal-qtil – l-istatistika tat taħlita ta' qtil domestiku ma' qtil b'rabta mal-kriminalità ġenerali u/jew b'rabta mal-kriminalità organizzata, partikolarment qtil b'kuntratt. Hemm nuqqas ta' informazzjoni fir-rigward tal-progress ta' investigazzjonijiet dwar każi ta' kriminalità organizzata. Jeħtieġ isiru aġġustamenti sabiex issir valutazzjoni xierqa. Il-‘Qtil b'kuntratt’ għadhom jikkawżaw tħassib kbir, partikolarment il-qtil riċenti ta' politiċi lokali minn Jannar 'il hawn. Sal-lum, m'għadha saret l-ebda prosekuzzjoni u kundanna. L-iskandli riċenti li jinvolvu uffiċċjali f'livell għoli fl-eżekuttiv u l-ġudikatura fil-Bulgarija ser ikunu test ewlieni ta' l-effiċjenza tal-mekkaniżmi li ġew stabbiliti għall-investigazzjoni u l-kundanna effettivi relatati ma' reati ta' korruzzjoni kbira jew ta' kriminalità organizzata. Ir-riżenja riċenti ta' Ministru b'rabta ma' investigazzjoni li għaddejja dwar korruzzjoni allegata għandha titqies bħala sinjal pożittiv. Il-kejl reali u tanġibbli tas-suċċess għadu l-għadd ta' prosekuzzjonijiet u kundanni b'suċċess. - Il-pubblikazzjoni tas-sejbiet ta' dawn il-verifiki Sal-lum mhu rrapportat li daħal fis-seħħ l-ebda mekkaniżmu ta' rapurtaġġ. - L-implimentazzjoni tal-leġiżlazzjoni ġdida għal-ġlieda kontra l-ħasil tal-flus Fl-2006, il-Kodiċi Penali Bulgaru ġie emendat biex jiċċara li r-reati kommessi barra mill-pajjiż jistgħu jikkostitwixxi reati rilevanti li jimplikaw il-ħasil tal-flus fil-Bulgarija u li mhix meħtieġa kundanna preċedenti għar-reat li jimpika tali offiża għall-prosekuzzjoni ta' ħasil tal-flus. Barra minn hekk, il-Prosekutur Ġenerali ngħata d-dritt li jitlob informazzjoni mingħand il-banek mingħajr il-ħtieġa ta' ordni mill-qorti, f'każi li jinvolvu ħasil ta' flus u kriminalità organizzata. Għaddejjin azzjonijiet oħra biex titjieb ulterjorment id-difiża kontra l-ħasil tal-flus. Dawn il-miżuri ser ikollhom il-potenzjal li jtejbu ulterjorment l-effettività ta' l-infurzar. L-awtoritajiet Bulgari jirrapportaw xi titjib f'dan il-qasam, u jsemmu, b'mod partikolari, li l-Uffiċċju tal-Prosekutur tal-Kassazzjoni Suprema temm il-ħidma fuq 54 proċediment ta' qabel il-proċess marbuta mal-kriminalità organizzata u l-ħasil tal-flus. Barra minn dan, tressqu 37 akkuża, ingħataw 5 sentenzi ta' kundanna fuq ħasil tal-flus u ingħalqu 81 verifika fiskali fir-rigward ta' membri ta' gruppi kriminali organizzati kif ukoll persuni naturali u entitajiet legali marbuta magħhom. Madanakollu, għadu kmieni wisq biex issir valutazzjoni f'termini konkreti ta' dan it-titjib. L-ewwel jeħtieġ li dawn jiġu kkonfermati. Barra minn hekk, għadhom meħtieġa jew għadhom fi tħejjija miżuri addizzjonali[13]. 4. Attivitajiet ta' segwitu tal-Mekkaniżmu ta' Kooperazzjoni u Verifika Fir-rigward tar-riforma ġudizzjarja u l-ġlieda kontra l-korruzzjoni u l-kriminalità organizzata, il-Bulgarija għandha tkompli timxi lejn l-ilħuq tal-kriterji u partikolarment, - Testendi s-sistemi ta' monitoraġġ għall-Att dwar is-Sistema Ġudizzjarja l-ġdid u l-Kodiċijiet Proċedurali wara l-adozzjoni u l-implimentazzjoni ta' l-Att dwar is-Sistema Ġudizzjarja u l-Kodiċi ta' Proċeduri Ċivili u tirrapporta regolarment dwar ir-riżultati ta' dan il-monitoraġġ. - Tiżgura li l-Ispettorati fi ħdan il-Kunsill Ġudizzjarju Suprem jiffunzjonaw kif xieraq; tintegra l-attivitajiet pilota fir-rigward ta' l-allokazzjoni każwali, ibbażata fuq il-kompjuter, u twettaq attivitajiet ta' evalwazzjoni ulterjuri u taħriġ ta' l-imħalldin u l-prosekuturi fl-imġiba etika. - Turi r-riżultati fi ħdan il-qafas ta' kontra l-korruzzjoni. Il-Bulgarija għandha tibni fuq il-progress miksub fuq il-lat investigattiv u ssaħħaħ l-isforzi tagħha sabiex iżżid l-għarfien fost il-ġudikatura dwar l-importanza tal-finalità legali u l-ġurisdizzjoni dissważiva fil-każi ta' korruzzjoni f'livelli għoljin. Dawn jinkludu każi fejn ikunu indikati personalitajiet influwenti u magħrufin. - Tipprovdi analiżi indipendenti, metodoloġija konvinċenti u statistika affidabbli u mmirata għall-valutazzjoni dwar jekk każi ta' korruzzjoni f'livell għoli, qtil fit-toroq kif ukoll każi ta' kriminalità organizzata jkunux investigati b'mod xieraq u jingħatawx sentenzi dissważivi. M'għandu jkun hemm l-ebda llaxkar fil-miżuri ta' prevenzjoni u prosekuzzjoni. Barra minn hekk, il-progress għandu jiġi sorveljat u rrapurtat b'mod komprensiv u konklużiv. - Issaħħaħ l-isforzi u l-impenn politiċi għall-implimentazzjoni tal-pjan ta' azzjoni kontra l-kriminalità organizzata u tirrapporta b'mod trasparenti dwar l-attivitajiet li jsiru. Barra minn hekk il-Bulgarija għandha wkoll issaħħaħ il-kooperazzjoni internazzjonali f'dan il-qasam. - Sabiex jinkiseb dan ta' hawn fuq, issaħħaħ il-kapaċità tal-ġudikatura fil-livelli kollha inkluż il-professjonaliżmu, l-indipendenza, ir-riżorsi u s-setgħat. Il-Mekkaniżmu ta’ Kooperazzjoni u Verifika ser ikompli jintuża biex jissorvelja l-progress fil-Bulgarija. Sabiex jiġu ffaċilitati l-kooperazzjoni u l-verifika, ikun utli jekk sa Ottubru 2007 l-awtoritajiet Bulgari jħejju pjan ta' azzjoni li jkun jinkludi miri speċifiċi, li juri kif il-Bulgarija biħsiebha tilħaq il-kriterji. Il-pjan għandu jkun ibbażat fuq strateġija koerenti fil-ġlieda kontra l-kriminalità organizzata u l-korruzzjoni u pjan kredibbli għat-tisħiħ tal-professjonaliżmu, l-indipendenza, is-setgħat u r-riżorsi tal-ġudikatura. Statistika u sistemi ta' l-informazzjoni mtejba u rfinuti dwar il-każi ta' korruzzjoni u kriminalità organizzata u l-azzjoni ta' segwitu tal-ġudikatura għandhom ukoll jiffaċilitaw l-isforzi taħt il-Mekkaniżmu ta' Kooperazzjoni u Verifika. Huwa importanti li l-awtoritajiet Bulgari jrawmu djalogu miftuħ mal-Bulgari billi jsaħħu t-trasparenza tar-riformi mwettqa skond il-Mekkaniżmu ta’ Kooperazzjoni u Verifika. 4.1. Appoġġ Il-Bulgarija ser tiġi megħjuna fl-isforzi tagħha biex tirriforma l-ġudikatura u tiġġieled il-kriminalità organizzata u l-korruzzjoni. Dan ifisser li l-fondi tal-KE ser jiġu kkonċentrati u mmirati fil-programmi differenti disponibbli għall-Bulgarija fuq l-appoġġ għall-bini ta' istituzzjonijet u programmi ta' taħriġ marbuta mar-riforma ġudizzjarja u l-ġlieda kontra l-kriminalità organizzata. Il-Kummissjoni Ewropea tistieden lill-Istati Membri l-oħra biex iżidu l-għajnuna u l-appoġġ prattiku siewi tagħhom lill-Bulgarija billi jikkooperaw ma' l-awtoritajiet Bulgari f'timijiet investigattivi konġunti dwar il-il-korruzzjoni u l-kriminalità organizzata, l-iskambju ta' informazzjoni finanzjarja u metodoloġiji ma' l-awtoritajiet rilevanti, is-self ta' esperti u konsulenti lill-ministeri u l-entitajiet ewlenin (bħall-Ispettorati ġejjiena taħt l-Att dwar is-Sistema Ġudizzjarja jew il-Kunsill Ġudizzjarju Suprem) u billi jipprovdu taħriġ ta' livell għoli lill-pulizija Bulgara, lill-uffiċjali doganali u lill-prosekuturi tal-Bulgarija fl-akkademji nazzjonali tal-pulizija u tad-dwana tagħhom, fl-iskejjel tal-maġistrati jew fl-istituti nazzjonali tal-ġustizzja u f'ċentri oħra ta' eċċellenza għas-servizz pubbliku. L-importanza primordjali tal-prinċipju ta' l-istat tad-dritt għall-UE timplika li l-atturi kollha - il-Kummissjoni, il-Bulgarija u l-Istati Membri l-oħra – għandhom jikkooperaw biex jiżguraw li l-Bulgarija qed tirriforma effettivament il-ġudikatura tagħha u qiegħda tiġġieled il-korruzzjoni fil-livelli kollha. Sa Ottubru 2007, il-Kummissjoni ser teżamina l-għajnuna offruta mill-Istati Membri sabiex tidentifika n-nuqqasijiet u tiżgura li l-Bulgarija tiġi offruta firxa sħiħa ta' appoġġ. 5. KONKLUżJONI Fl-ewwel sitt xhur ta’ l-adeżjoni, il-Bulgarija kompliet tagħmel progress fl-isforzi tagħha sabiex tirrimedja d-dgħufijiet li jistgħu jwaqqfu l-applikazzjoni effettiva tal-liġijiet, il-politika u l-programmi ta’ l-UE. Madanakollu, ma kienx hemm biżżejjed żmien sabiex jintwerew riżultati konvinċenti fl-oqsma ewlenin. Jintħieġ li tingħata attenzjoni kontinwata lill-oqsma kollha fejn il-miżuri supplimentari huma fis-seħħ. Partikolarment, jinħtieġ li jiżdiedu l-isforzi fir-riforma ġudizzjarja u l-ġlieda kontra l-korruzzjoni u l-kriminalità organizzata. Fid-dawl ta’ l-analiżi li tinsab f’dan ir-rapport, il-Kummissjoni ma tqisx li, f'dan l-istadju, huwa ġġustifikat li jiġu invokati d-dispożizzjonijiet ta' salvagwardja tat-Trattat ta' l-Adeżjoni. Il-Kummissjoni se tkompli taħdem f’kooperazzjoni mill-qrib mal-Bulgarija biex tappoġġa l-isforzi tagħha fl-ilħiq tal-kriterji taħt il-Mekkaniżmu ta’ Kooperazzjoni u Verifika. Id-Deċiżjoni li tistabbilixxi l-Mekkaniżmu ta’ Kooperazzjoni u Verifika tipprovdi li l-Kummissjoni għandha tirrapporta kull sitt xhur. Il-Kummissjoni se taġġorna dan ir-rapport fil-bidu ta’ l-2008. Hija se tħejji r-rapport dettaljat li jmiss dwar il-Mekkaniżmu ta’ Kooperazzjoni u Verifika f’nofs l-2008. Sabiex tagħti kontribut għal dak ir-rapport, il-Bulgarija għandha tirrapporta lill-Kummissjoni dwar kwalunke progress ulterjuri li jseħħ sal-31 ta’ Marzu 2008. ANNESS Il-qagħda attwali fir-rigward tal-miżuri ta’ salvagwardja u l-arranġamenti tranżitorjiapplikabbli għall-Bulgarija Klawżola ta' salvagwardja ekonomika Mhux applikata Klawżola ta’ salvagwardja tas-suq intern Mhux applikata Klawżola ta' salvagwardja ta' kwistjonijiet tal-Ġustizzja u l-Intern Mhux applikata Fondi Agrikoli a) Miżuri ta' salvagwardja Mhux applikati b) Arranġamenti tranżizzjonali Ir-Regolament tal-Kummissjoni (KE) 1423/2006 tas-26 ta' Settembru 2006 li jistabbilixxi mekkaniżmu għal miżuri xierqa fil-qasam ta’ l-infiq agrikolu fir-rigward tal-Bulgarija u r-Rumanija Is-sikurezza ta' l-ikel a) Miżuri ta' salvagwardja Mhux applikati b) Arranġamenti tranżizzjonali Id-Deċiżjoni tal-Kummissjoni 2006/800/KE tat-23 ta’ Novembru 2006 li tapprova l-pjanijiet għall-eradikazzjoni tad-deni klassiku tal-ħnieżer fil-ħanżir salvaġġ u t-tilqim ta' emerġenza għal dawk il-ħnieżer kontra dik il-marda fir-Bulgarija Id-Deċiżjoni tal-Kummissjoni 2006/805/KE ta’ l-24 ta' Novembru 2006 dwar miżuri ta’ kontroll għas-saħħa ta’ l-annimali marbuta mad-deni klassiku tal-ħnieżer f’ċerti Stati Membri (emendata l-aħħar mid-Deċiżjoni tal-Kummissjoni 2007/152/KE tas-6 ta' Marzu 2007) Deċiżjoni tal-Kummissjoni 2007/16/KE tat-22 ta’ Diċembru 2006 li tistipula miżuri tranżitorji għal kummerċ intra-Komunitarju fis-semen, l-ova u l-embrijuni ta’ l-ispeċi bovini, porċini, ovini, kaprini u ekwini miksuba fil-Bulgarija u r-Rumanija Id-Deċiżjoni tal-Kummissjoni 2007/26/KE tat-22 ta' Diċembru li temenda l-Appendiċi ta' Anness VI ta' l-Att ta' Adeżjoni tal-Bulgarija u r-Rumanija fir-rigward ta' ċerti stabbilimenti ta' proċessar tal-ħalib fil-Bulgarija Id-Deċiżjoni tal-Kummissjoni 2007/29/KE tat-22 ta’ Diċembru 2006 li tistipula miżuri tranżitorji għal ċerti prodotti li joriġinaw mill-annimali koperti mir-Regolament (KE) Nru 853/2004 tal-Parlament Ewropew u tal-Kunsill introdotti fil-Bulgarija u r-Rumanija minn pajjiżi terzi qabel l-1 ta’ Jannar 2007 Id-Deċiżjoni tal-Kummissjoni 2007/30/KE tat-22 ta’ Diċembru 2006 li tistipula miżuri tranżitorji għall-kummerċjalizzazzjoni ta’ ċerti prodotti li joriġinaw mill-annimali miksuba fil-Bulgarija u r-Rumanija (emendata bid-Deċiżjoni tal-Kummissjoni 2007/264/KE tal-25 ta’ April 2007) Id-Deċiżjoni tal-Kummissjoni 2007/31/KE tat-22 ta’ Diċembru 2007 li tistipula l-miżuri tranżitorji fir-rigward it-trażmizzjoni ta’ ċerti prodotti tas-setturi tal-laħam u tal-ħalib koperti bir-Regolament (KE) Nru 853/2004 tal-Parlament Ewropew u tal-Kunsill mill-Bulgarija lejn Stati Membri oħra (emendata l-aħħar mid-Deċiżjoni tal-Kummissjoni 2007/398/KE tal-11 ta' Ġunju 2007) Sikurezza ta’ l-avjazzjoni Miżuri ta' salvagwardja Ir- Regolament tal-Kummissjoni (KE) Nru 1962/2006 tal-21 ta' Diċembru 2006 bl-applikazzjoni ta' l-Artikolu 37 ta' l-Att ta' l-Adeżjoni tal-Bulgarija u r-Rumanija ma' l-Unjoni Ewropea Barra minn hekk f'Jannar 2007 il-Bulgarija nfisha imponiet restrizzjonijiet fuq 5 trasportaturi tal-merkanzija sabiex tevita li jiġu kkunsidrati fil-kuntest tal-lista Komunitarja dwar it-trasportaturi pprojbiti u rtirat iċ-ċertifikat ta' navigabbiltà bl-ajru ta' iktar minn 160 ajruplan li ma kinux konformi mar-regoli tal-KE. [1] L-Artikoli 36, 37 u 38 ta’ l-Att ta’ l-Adeżjoni. [2] Id-Deċiżjoni tal-Kummissjoni tat-13 ta' Diċembru 2006 li tistabbilixxi mekkaniżmu għall-kooperazzjoni u l-verifika tal-progress fil-Bulgarija li jindirizza kriterji speċifiċi fl-oqsma tar-riforma ġudizzjarja u l-ġlieda kontra l-korruzzjoni u l-kriminalità organizzata, KE (2006/929), ĠU L 345/56 ta' l-14.12.2006. [3] L-emendi huma kif ġej: L-Artikolu 84 ġie emendat sabiex l-Assemblea Nazzjonali tirċievi u tadotta rapporti annwali tal-Qorti Suprema tal-Kassazzjoni, il-Qorti Amministrattiva Suprema u l-Prosekutur Ġenerali, dwar l-infurzar tal-liġijiet u l-attivitajiet ta' kull istituzzjoni ġudizzjarja rispettiva. Dawn ir-rapporti mbagħad jitressqu quddiem l-Assemblea Nazzjonali mill-Kunsill Ġudizzjarju Suprem (KĠS). Taħt l-Artikolu 130, il-KĠS huwa issa espliċitament fdat bis-setgħa fir-rigward tal-ħatra, il-promozzjoni, it-tneħħija, id-dixxipplina u l-kwalifiki tal-ġudikatura. L-Artikolu 130a m'għadux jipprovdi li l-Ministeru tal-Ġustizzja jispezzjona l-arranġamenti fir-rigward ta' l-istituzzjoni, il-progress u l-għeluq tal-kawżi. Minflok, l-artikolu ġdid 132a jipprovdi għal Spettorat indipendenti, fi ħdan Il-KĠS, li jissorvelja l-attività ta' entitajiet ġudizzjarji kemm proattivament kif ukoll fuq ilmenti miċ-ċittadini, entitajiet legali u l-awtoritajiet statali, inklużi membri tal-ġudikatura. L-immunità effettiva tal-ġudikatura minn azzjoni legali tneħħiet (mhux fir-rigward tat-twettiq ta' responsabbiltajiet uffiċjali). Issa l-ġudikatura tgwadi l-"immunità" biss fir-rigward ta' atti kommessi fit-twettiq tar-responsabbiltajiet uffiċjali tagħhom, u mhux fir-rigward ta' reati kriminali intenzjonali soġġetti għal azzjoni pubblika. [4] L-abbozz attwali ta' l-ASĠ għandu 22 parti u jiġbor fih 377 artikoli. Huwa jirregola fid-dettall: (a) l-istatus u s-setgħat tal-KĠS; (a) l-istatus u s-setgħat ta' l-Ispettorat fi ħdan il-KĠS; l-istatus u s-setgħat ta' l-Ispettorat, taħt is-superviżjoni tal-Ministeru tal-Ġustizzja (fost il-funzjonijiet tiegħu hemm l-ispezzjoni ta' l-attività ta' l-aġenti eżekuttivi pubbliċi u privati, il-verifika ta' l-amministrazzjoni ġudizzjarja u l-appoġġ lill-Ministru tal-Ġustizzja fl-abbozzar ta' proposti għal deċiżjonijiet u digrieti ta' interpretazzjoni) (d) il-kriterji u l-proċedura għall-valutazzjoni tal-maġistrati; (e) l-għan tal-funzjonijiet ta' l-interpretazzjoni legali tal-Qrati Supremi; (f) il-funzjonijiet ta' l-uffiċċju tal-prosekutur skond il-Kodiċi tal-Proċedura Penali l-ġdid. (g) il-prinċipji tal-kompetizzjoni fir-reklutaġġ u l-ħatra għal karigi fl-entitaijiet ġudizzjarji; (h) ir-responsabbiltà dixxiplinari tal-maġistrati, inkluż fil-każ ta' ksur tar-regoli ta' l-etika. [5] Partikolarment, iż-żewġ Spettorati jivverifikaw l-organizzazzjoni ta' l-attività amministrattiva tal-qorti u jiġbru fil-qosor' l-informazzjoni dwar il-kawżi magħluqa mill-imħallfin, il-prosekuturi u l-investigaturi (Artikoli 58(1) u 69(1) ta' l-abbozz ta' l-ASĠ). [6] Partikolarment, l-inċitament għall-prostituzzjoni ser ikun soġġett għal piena ta' terminu ta' priġunerija sa 5 snin (qabel kien ta' 3 snin) u multa ta' BGN 3 000-10 000 (meta mqabbla ma' BGN 1 000-3 000). Il-piena għal dan ir-reat, meta ordnat minn grupp ta' kriminalità organizzata jew meta l-vittma hija persuna taħt it-18-il sena jew bi problemi psikoloġiċi jew f'kundizzjonijiet ta' reċidività perikoluża, hija minn sentejn sa tmien snin (qabel kienet ta' sitt snin) flimkien ma' multa ta' 5 000-15 000. Li ġġiegħel jew twassal biex persuna tuża drogi narkotiċi jew sustanzi simili għall-għan ta' atti ta' prostituzzjoni, taħt dawn il-kundizzjonijiet, ser ikunu soġġetti għal piena ta' minn għaxar sa għoxrin sena priġunerija u multa ta' BGN 100 000-300 000 (qabel kienet ta' 5-15-il sena u BGN 10 000-35 000). [7] Id-dokument fih dikjarazzjoni tal-prinċipji espliċita – l-istat tad-dritt, l-indipendenza tal-ġudikatura, il-ħarsien tad-drittijiet individwali u l-applikazzjoni ta' istandards ġudizzjarji Ewropej. Imbagħad id-dokument jinqasam fi tmien partijiet (it-tisħiħ tal-kapaċità ġudizzjarja u t-titjib ta' l-attività amministrattiva tal-ġudikatura; l-involviment effettiv tal-Bulgarija fil-kooperazzjoni ġudizzjarja tal-KE; it-tisħiħ tal-kapaċità tal-Kunsill Ġudizzjaru Suprem għall-ġestjoni tas-sistema ġudizzjarja eċċ.) Kull parti għandha għan qasir filwaqt li l-bqija huwa maqsum fi prijoritajiet fuq termini qosra ta' żmien (sa tmiem l-2006) u prijoritajiet fuq termini medji ta' żmien (sa tmiem l-2007). [8] L-Ispettorati ser ikollhom il-mandat li: i) janalizzaw l-effiċjenza ta' l-attività ta' l-amministrazzjoni ta' l-istat; ii) jeżaminaw l-osservanza tar-regoli interni ta' l-organizzazzjoni; iii) jiftħu proċedimenti dixxiplinari f'każi ta' ksur tar-responsabbiltajiet uffiċjali u tal-Kodiċi tal-Kondotta għall-impjegati ta' l-Amminstrazzjoni Statali. iv) iwettqu verifiki tas-sinjali, tar-rikjesti u ta' l-ilmenti kontra azzjonijiet, jew nuqqas ta' azzjonijiet, illegali jew mhux xierqa ta' l-impjegati pubbliċi; v) iwettqu funzjonijiet oħrajn ta' kontroll amministrattiv. [9] L-Ispettorat Ġenerali jirrapporta direttament lill-Prim Ministru u għandu l-mandat biex: i) jikkoordina u jappoġġja l-attivitajiet ta' l-Ispettorati; ii) jissuġġerixxi struzzjonijiet dwar il-metodoloġija lill-Ispettorati; iii) jeżamina indikazzjonijiet ta' kunflitt ta' interess u ksur ieħor ta' responsabbiltajiet uffiċjali; iv) jeżamina indikazzjonijiet ta' korruzzjoni fi ħdan is-setgħa eżekuttiva u s-servizz ċivili; v) iwettaq funzjonijiet oħra kif deċiż mir-regolamenti tal-Kunsill tal-Ministri jew kif inkarigat mill-Prim Ministru. [10] Sal-lum, 106 partit politiku mit-total ta' 359 reġistrati, u l-assoċjati tagħhom, ressqu r-rapporti finanzjarji tagħhom lill-Uffiċċju Nazzjonali tal-Verifika. Il-253 partit li naqsu milli jressqu r-rapporti finanzjarji jitilfu d-dritt li jirċievu sussidju statali u ma jistgħux jipparteċipaw kemm fl-elezzjonijiet nazzjonali kif ukoll f'dawk lokali.Fl-20 ta' April l-Ufiċċju Nazzjonali tal-Verifika ppubblika fuq is-sajt ta' l-Internet tiegħu lista ta' persuni li ma ressqux id-dikjarazzjonijiet inizjali tal-propjetà wara li ħadu l-kariga, kif ukoll lista ta' persuni li ma ressqux id-dikjarazzjonijiet tal-propjetà meta tkeċċew, fit-termini legali preskritti. 816 dikjarazzjoni ta' l-assunzjoni tal-kariga tressqu fit-termini preskritti legalment. 8 dikjarazzjonijiet ta' l-assunzjoni tal-kariga ma tressqux fil-ħin (ta' membri ta' entitajiet ta' ġestjoni u superviżorji ta' partiti politiċi) kif ukoll 2 dikjarazzjonijiet finali (meta jispiċċaw mill-kariga) - ta' investigaturi.Infetħu proċedimenti amministrattivi u penali kontra persuni li ma ressqux id-dikjarazzjonijiet tagħhom fiż-żmien stipulat mil-liġi. Iċ-Chairman ta' l-Uffiċċju Nazzjonali tal-Verifika bagħat il-lista tal-persuni li ma ressqux id-dikjarazzjonijiet tagħhom fiż-żmien stipulat lid-Direttur Eżekuttiva ta' l-Aġenzija Nazzjonali tad-Dħul sabiex ikunu jistgħu jittieħdu miżuri skond il-Kodiċi tal-Proċedura Fiskali u ta' l-Assigurazzjoni.L-iskadenza taż-żmien għad-dikjarazzjoni annwali tal-propjetà ta' persuni li jokkupaw karigi Statali għoljin għaddiet fit-30 ta' April. Mill-15 ta' Mejju l-Uffiċċju Nazzjonali tal-Verifika ttratta 5 515-il dikjarazzjoni u nofitika. L-għadd finali tad-dikjarazzjonijiet u notifiki annwali trattati ser jitressaq meta jagħlaq iż-żmien għal tibdil fid-dikjarazzjonijiet imressqa. [11] Evidenza ta' l-istatistika fir-rigward ta' suspetti dwar ħaddiema taċ-ċivil korrotti u investigazzjonijiet sussegwenti mill-awtoritajiet, mogħtija lill-espert delegat mill-Kummissjoni Ewropea f'April fil-punt ta' kontroll ta' fuq il-fruntiera, il-Kaptan Andreevo, tagħti x'tifhem li l-kwalità ta' l-investigazzjonijiet tjiebet. [12] L-awtoritajiet Bulgari adottaw rapport dwar l-implimentazzjoni ta' l-Istrateġija dwar it-Tmexxija Trasparenti u għall- Prevenzjoni u l-Ġlieda kontra l-Korruzzjoni għall-2006 li jiddikjara li, mill-121 miżura elenkata fuq il-Pjan ta' Azzjoni ta' l-2006, 94 minnhom ġew implimentati u 27 għadhom fil-proċess ta' l-implimentazzjoni, u mistennija jitlestew sa nofs l-2007 Mhux magħruf eżattament liema miżuri ġew implimentati jew le. Ir-rapport Bulgaru jiddikjara wkoll li ġie approvat pjan għall-implimentazzjoni ta' l-Istrateġija għall-2007. Madanakollu, għadu ma tressaq uffiċjalment l-ebda dokument bħal dan. [13] Partikolarment, fit-30 ta' Novembru 2006 il-Kunsill tal-Ministri approva abbozz ta' liġi li jemenda l-Liġi dwar il-Miżuri kontra l-Ħasil tal-Flus. L-abbozz jeħtieġ li l-banek u l-kumpaniji ta' l-e-cash kollha jipprovdu informazzjoni addizzjonali dwar l-operazzjonijiet u t-tranżazzjonijiet fejn ikun hemm suspett ta' ħasil tal-flus. L-emendi proposti huma mfassla biex jikkonformaw il-qafas regolatorju ma' l-Att dwar l-Istituzzjonijiet ta' Kreditu, li daħal fis-seħħ fl-1 ta' Jannar 2007. L-emendi għadhom qed jiġu diskussi fil-Parlament. L-awtoritajiet Bulgari qed jaħdmu wkoll fuq it-traspożizzjoni tat-tielet Direttiva ta' l-UE kontra l-ħasil tal-flus.